Supermarkederne smider mindre mad i skraldespanden. Og mens det sikkert klinger meget godt i de flestes ører, så er der en gruppe mennesker, som er blevet hårdt ramt af den øgede fokus på madspild. Nemlig de såkaldte skraldere. En skralder leder efter fødevarer, som supermarkeder smider ud, fordi de er tæt på sidste salgsdato, men som stadig kan spises. Det har 43-årige Winnie Gade fra Dronninglund gjort i fem år. Hun kan godt mærke, at det ikke er ligeså let at skralde i dag, som det var, da hun startede. - Da jeg startede, var der rigtig meget mad. Jeg kunne fylde en bil med mad efter få butikker og måtte nogle gange lade varer ligge, fordi jeg ikke havde plads i bilen. Men i dag er jeg heldig, hvis jeg kan fylde en Ikea-pose på to butikker. Så det er gået ned ad bakke med at være skralder, siger Winnie Gade. Supermarkedskæden Bilka har på to år reduceret deres madspild med 52 procent. Og selvom det har gjort livet sværere som skralder, at supermarkederne ikke smider ligeså meget ud, så er Winnie Gade alligevel glad for, at det er den vej, det går. - Det er selvfølgelig ikke godt, hvis man lever af at skralde. Men jeg går rigtig meget ind for, at vi skal reducere madspild. Så jeg synes, det er godt, at butikkerne ikke smider ligeså meget mad ud, fortæller Winnie Gade. Og det at reducere madspildet var også grunden til, at Winnie Gade for fem år siden kastede sig ud i at gennemrode containere for mad. Men hun fandt hurtigt ud af, at hun faktisk kunne leve at udnytte supermarkedernes fødevareoverskud. I dag kan det ikke længere lade sig gøre, men selvom den økonomiske gevinst ikke er lige så stor ved at skralde længere, vil hun alligevel fortsætte. - Det er fedt at være sted. Jeg tager tit ud sammen med min veninde, og så får vi faktisk en rigtig hyggelig aften ud af det. Det er sådan lidt en skattejagt for voksne, slutter Winnie Gade.

Referat:
Supermarkedernes øgede fokus på at reducere madspild har gjort livet som skralder hårdt.